b'\n_START_ARTICLE_\nAkronim\n_START_PARAGRAPH_\nAkron\xc3\xadm (starogr\xc5\xa1ko \xe1\xbc\x84\xce\xba\xcf\x81\xce\xbf\xce\xbd: \xc4\x81kron \xe2\x80\x93 konica + \xe1\xbd\x84\xce\xbd\xcf\x85\xce\xbc\xce\xb1: \xc5\x8dnyma \xe2\x80\x93 ime) je po SSKJ ustaljena okraj\xc5\xa1ava ve\xc4\x8dbesednih imen, po navadi sestavljena iz za\xc4\x8detnih \xc4\x8drk ali zlogov. Je posebna vrsta kratice, tvorjena iz za\xc4\x8detnih komponent v frazi ali besedi. Te komponente so lahko posamezne \xc4\x8drke (kot npr. v laser) ali deli besed (kot npr. v Beneluks in Ameslan). O to\xc4\x8dni definiciji razli\xc4\x8dnih imen za tak\xc5\xa1ne kratice ni splo\xc5\xa1nega soglasja, kot tudi ne o pisni rabi. V mnogih jezikih imajo tak\xc5\xa1ne kratice omejeno rabo, bolj raz\xc5\xa1irjene pa so postale v 20. stoletju. Akronim je vrsta besedotvornega procesa, imamo pa ga lahko za podvrsto kontaminacije \xe2\x80\x93 nastanka novega jezikovnega elementa iz dveh ali ve\xc4\x8d razli\xc4\x8dnih elementov.\n_START_SECTION_\nIzrazje\n_START_PARAGRAPH_\nIzraz akronim je ime za besedo iz prvih \xc4\x8drk vsake besede v nizu besed, kot npr. sonar, tvorjeno iz angle\xc5\xa1kega izraza SOund Navigation And Ranging). Prvi\xc4\x8d se je beseda \xc2\xbbAkronym\xc2\xab\xc2\xa0v nem\xc5\xa1\xc4\x8dini pojavila leta 1921, beseda \xc2\xbbacronym\xc2\xab\xc2\xa0v angle\xc5\xa1\xc4\x8dini pa leta 1940._NEWLINE_Medtem ko je kratica okraj\xc5\xa1ana oblika kak\xc5\xa1ne za\xc4\x8detnice, zloga ali dela fraze ali besed, se inicializem (oziroma manj splo\xc5\xa1no alfabetizem) nana\xc5\xa1a na okraj\xc5\xa1ano tvorjeno obliko in se rabi preprosto kot niz za\xc4\x8detnic. \xc4\x8ceprav se izraz akronim \xc5\xa1ir\xc5\xa1e rabi kot kratica, tvorjena iz za\xc4\x8detnic, nekateri slovarji definirajo akronim kot \xc2\xbbbesedo\xc2\xab\xc2\xa0v njenem izvirnem smislu, drugi pa vklju\xc4\x8dujejo dodatne pomene, in pripisujejo akronimom enak pomen kot inicializem. Kadar se rabi, je razlika odvisna od tega ali se kratica izgovarja kot beseda ali kot niz \xc4\x8drk. V tak\xc5\xa1nih primerih so zgledi iz slovarjev npr.: NATO, scuba in radar za akronime, ter HTML, FBI in KGB za inicializme. _NEWLINE_Ni soglasja kako naj se imenujejo kratice, katerih izgovorjava obsega kombinacijo \xc4\x8drkovnih imen in besed, kot npr. JPEG in MS-DOS._NEWLINE_Tudi ni soglasja kako naj se imenujejo kratice, ki jih nekateri izgovarjajo kot \xc4\x8drke, drugi pa kot besede. Izraza URL in IRA se na primer lahko izgovarjata kot posamezne \xc4\x8drke, ali kot posamezni besedi. Tak\xc5\xa1ne konstrukcije, \xc4\x8de so tvorjene iz za\xc4\x8detnic, lahko ne glede na to kako se izgovarjajo, ozna\xc4\x8dimo kot inicializmi._NEWLINE_\xc4\x8crkovana oblika akronima ali inicializma (to je kar dejansko pomeni) se imenuje njegova raz\xc5\xa1iritev.'